LT Europos Sąjungos oficialusis leidinys C 283/18

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 283/10

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„BAMBERGER HÖRNLA“/„BAMBERGER HÖRNLE“/„BAMBERGER HÖRNCHEN“

EB Nr.: DE-PGI-0005-0802-17.03.2010

SGN ( X ) SKVN ( )

1. Pavadinimas:

„Bamberger Hörnla“/„Bamberger Hörnle“/„Bamberger Hörnchen“

2. Valstybė narė arba trečioji šalis:

Vokietija

3. Žemės ūkio produkto arba maisto produkto aprašymas:

3.1. Produkto rūšis:

1.6 klasė. Vaisiai, daržovės ir grūdai, švieži arba perdirbti

3.2. Produkto, kuriam taikomas 1 punkte nurodytas pavadinimas, aprašymas:

Bulvės (lot. Solanum tuberosum, porūšis lot. Tuberosum L.) priklauso tai pačiai bulvinių augalų šeimai (lot. Solanaceae) kaip pomidorai, paprikos ir baklažanai.

Bamberger Hörnla (Bambergo bulvės) yra viena iš senųjų vietinių bulvių veislių. Ši veislė nėra bulvių selekcijos rezultatas. Saugoma geografinė nuoroda Bamberger Hörnla būtų taikoma valgomosioms bulvėms.

Augalai yra žemaūgiai, bulvienojai ploni, gležni, žiedai balti. Augalui reikia daug maisto medžiagų turinčio kuo lengvesnio dirvožemio, nes augalas labai jautrus dirvožemyje susikaupiančiam vandeniui. Gumbai kasami rugsėjo–spalio mėn.

Šių bulvių gumbai yra maži, piršto formos, šiek tiek išlenkti kaip ragelis, kai kurie gumbai gali turėti dar vieną išlinkimą į kitą pusę arba būna keistai persuktos formos. Ilgio ir pločio santykis, kuriuo apibūdinama pailga Bambergo bulvių forma, paprastai yra 2–3,5.

Lupena lygi, švelniai blizgi, gelsva su rausvu atspalviu, sutelktu ir ryškiausiu apie gumbų akutes. Ryškiausią rausvą atspalvį turi ką tik nukastos bulvės, ilgiau sandėliuojamos bulvės jo palaipsniui netenka.

Bambergo bulvės turi stiprų riešutų skonį. Pagal Federalinės augalų veislių tarnybos (vok. Bundessortenamt) valgomųjų bulvių virimo ir skonio savybių patikros taisykles nustatyta, kad išvirtos šios bulvės nesukrinta, minkštimas būna geltonas, miltingumo rodiklis paprastai mažesnis už 4 (nemiltingos bulvės), konsistencijos rodiklis paprastai didesnis už 6 (tvirtos konsistencijos bulvės). Pagal šviežių bulvių svorį apskaičiuotas vidutinis krakmolo kiekis jose yra daugiau kaip 13 proc.

3.3. Žaliavos (taikoma tik perdirbtiems produktams):

—

3.4. Pašarai (taikoma tik gyvūniniams produktams):

—

3.5. Specialūs gamybos veiksmai, atliktini nustatytoje geografinėje vietovėje:

Bambergo bulvės turi būti užaugintos viename iš trijų administracinių Frankonijos rajonų – Aukštutinėje, Vidurio ir Žemutinėje Frankonijoje. Net sėklinės bulvės turi būti iš šios vietovės.

Pagal 2009 m. liepos 21 d. nutarimą dėl saugomų veislių patvirtinimo ir saugomų veislių sėklų ir sodmenų paleidimo į apyvartą (Nutarimas dėl saugomų veislių, BGBl. I, p. 2107) Federalinė augalų veislių tarnyba patvirtino Bamberger Hörnchen kaip saugomą veislę.

Pagal minėto nacionalinio nutarimo 4 straipsnio 2 dalies 1 sakinio 4 punktą saugomų veislių (šiuo atveju bulvių) sėklą į apyvartą paleisti galima, tik jei sėkla užauginta viename iš kilmės regionų, kuriems taikomas veislės patvirtinimas. Todėl sėklinės bulvės turi būti iš vieno iš trijų administracinių Frankonijos rajonų – Aukštutinės, Vidurio ir Žemutinės Frankonijos.

3.6. Specialios pjaustymo, trynimo, pakavimo ir kt. taisyklės:

—

3.7. Specialios ženklinimo etiketėmis taisyklės:

—

4. Glaustas geografinės vietovės apibūdinimas:

Geografinei vietovei priklauso trys administraciniai Frankonijos rajonai – Aukštutinė, Vidurio ir Žemutinė Frankonija.

5. Ryšys su geografine vietove:

5.1. Geografinės vietovės ypatumai:

Frankonijos žemės ūkiui nuo seno sodininkystė ir daržininkystė buvo reikšmingesnės nei kur kitur – konkrečiai nuo XIV iki XIX a. vidurio augalininkystė buvo vienas iš svarbiausių Bambergo (kaip jokio kito miesto) ūkio ramsčių. Todėl iki šių dienų daržovės ypač vertinamos tradicinėje Frankonijos virtuvėje.

Bulvių auginimo tradicijos Frankonijoje labai senos. Pavyzdžiui, Vokietijoje laukuose bulvės pradėtos auginti pirmiausia Frankonijoje (1694 m.). Puikios bulvių salotos Frankonijos virtuvėje nuo senų laikų ruošiamos pirmiausia iš Bambergo bulvių.

Pavadinimą Bamberger Hörnla Frankonijos gyventojai žino daugiau kaip šimtmetį. Iš žodinių pasakojimų ir nuorodų literatūroje aiškėja, kad šios bulvės Frankonijoje augintos XIX a. pabaigoje ir veikiausiai yra kilusios iš Prancūzijos. Be to, yra įrodymų, kad Bambergo bulvių protėviai dar XVIII a. iš Bambergo princo vyskupo dekoratyvinių sodų pateko į Bambergo sodininkų namų daržus ir laukus.

Dėl pailgos išlenktos formos (ilgio ir pločio santykis yra 2–3,5) ir labai nevienodo gumbų dydžio bulvių neįmanoma nukasti įprastomis bulviakasėmis. Todėl bulvės kasamos rankomis arba specialiai pritaikytomis bulviakasėmis. Tačiau pastarosios veikia ne taip efektyviai kaip įprastos bulviakasės, nes dėl specialaus nustatymo (mažų tarpų tarp elevatoriaus virbalų) surenka ir žemės grumstus, kuriems paskui išrinkti reikia daug rankų darbo.

Palyginti su kitomis bulvių auginimo vietovėmis, Frankonijai būdingi sausi ir vasarą šilti orai (kontinentinis klimatas). Vidutinis metinis kritulių kiekis – maždaug 630 mm, vidutinė metinė temperatūra yra 8,6–8,8 °C, vidutinė metinė saulėto laikotarpio trukmė yra 1 550–1 700 valandų.

5.2. Produkto ypatumai:

Bulvėms būdinga jų savita forma. Bambergo bulvės yra mažos, piršto formos, šiek tiek išlenktos kaip rageliai; iš pastarosios ypatybės kildinama pavadinimo dalis Hörnla.

Reikia pabrėžti, kad išvirtos Bambergo bulvės visiškai nesukrinta, nors dėl didelio jose esančio krakmolo kiekio (vidutiniškai daugiau kaip 13 proc.) jos turėtų būti laikomos beveik nesukrintančiomis. Bambergo bulvės kaip tik ir ypatingos tuo, kad turi ir nesukrintančių bulvių savybių (tvirta konsistencija), ir stiprų riešutų skonį.

Dėl tokių skonio ir tvirtos konsistencijos savybių šios bulvės yra išskirtinės, net palyginti su kitomis panašaus dydžio ir skonio piršto formos bulvėmis.

Dėl tvirtos konsistencijos jos buvo ir yra naudojamos ruošiant bulvių salotas. Daugybėje spaudos straipsnių rašoma, kad dėl to Bambergo bulvės labai patinka vartotojams.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Palyginti su kitomis bulvių auginimo vietovėmis, Frankonijai būdingi sausi ir vasarą šilti orai (kontinentinis klimatas). Todėl šioje geografinėje vietovėje užaugusiose Bambergo bulvėse krakmolo yra daugiau nei kituose regionuose užaugintose bulvėse. Gausus krakmolas (vidutiniškai daugiau kaip 13 proc., skaičiuojant pagal šviežių bulvių svorį) suteikia bulvėms Bamberger Hörnla tipišką stiprų riešutų skonį; tai išskirtinė savybė šio virimo tipo (nesukrintančioms) bulvėms.

Nuo ypatingų geografinės vietovės klimato sąlygų priklausantis išskirtinis Bambergo bulvių skonis labai patinka vartotojams, ypač gurmanams. 2008 m. Vokietijoje speciali vertinimo komisija Bambergo bulves išrinko metų bulvėmis. Šimtmečiais Frankonijoje auginamos Bambergo bulvės tapo svarbia ir būtina Frankonijos virtuvės dalimi. Šį teiginį patvirtina faktas, kad Bambergo bulvės įrašytos į Bavarijos žemės mitybos, žemės ūkio ir miškininkystės reikalų ministerijos tvarkomą internetinę tradicinių Bavarijos patiekalų duomenų bazę (http://www.spezialitaetenland-bayern.de/).

Vertinant pagal ūkio rodiklius, Bambergo bulvių auginama vis mažiau, palyginti su kitomis veislėmis, nes jų nukasti vien mechaninėmis priemonėmis neįmanoma. Be to, Bambergo bulvių gumbai dažnai būna su ataugomis, kurios bulves rūšiuojant arba pakuojami nulūžta, todėl bulves sunkiau parduoti didmeninėje ir mažmeninėje maisto produktų rinkoje. Be ataugų, Bambergo bulvės dažnai būna su pažaliavusiais lopinėliais, tokias bulves tenka išbrokuoti. Dėl minėtų veiksnių Bambergo bulvės auginamos tik tose Frankonijos vietovėse, kuriose žemdirbiai turi specialių žinių, būtinų siekiant kuo labiau sumažinti šiuos trūkumus, ir kuriose vartotojai jas labai mėgsta ir vertina, nes šios bulvės yra tapusios neatskiriama Frankonijos virtuvės dalimi.

Nuoroda į paskelbtą specifikaciją:

2010 m. kovo 5 d.Markenblatt, 9 tomas, 7c dalis, p. 3573.

https://register.dpma.de/DPMAregister/geo/detail.pdfdownload/12301

(1) OL L 93, 2006 3 31, p. 12.